જીણા અને દીનાના અવસાન પછી ભારતમાં રહી ગયેલી જીણાની વસ્તુઓ ઉપર નજર નાખીએ. ભારત-પાકિસ્તાનના વિભાજન વખતે એક કરોડથી વધુ લોકો બેઘર થઈ ગયા અને જીણા પાકિસ્તાન જતા રહ્યા. પરંતુ જીણાની એક ખાસ ચીજ અહીં રહી ગઈ. એ હતી મુંબઈમાં જીણાનો બંગલો. આ બંગલાને લઈને પણ ભારત-પાકિસ્તાન વચ્ચે ૭૦ વર્ષથી ઝઘડો ચાલી રહ્યો છે. દીના વાડિયાએ પણ તેના ઉપર પોતાનો માલિકી હક્ક બતાવ્યો હતો. મુખ્યમંત્રીના બંગલાની એકદમ સામેનો જીણા હાઉસ નામનો આ બંગલો અત્યારે તો વિરાન પડ્યો છે અને ભારત સરકારનો એના પર કબ્જો છે. મુંબઈના સ્થાનિક રાજનેતા અને રિઅલ એસ્ટેટ કારોબારી જીણાના બંગલાને પાડવાની ચળવળ ચલાવી રહ્યા છે. જીણાને મુંબઈ નગરી બહુ ગમતી હતી. ઇંગ્લેન્ડથી પાછા ફરીને તેઓ અહીં જ રોકાઈ ગયા હતા. દીના વાડિયાના મુકદ્દમા વખતે વિદેશ મંત્રાલયે કોર્ટને કહ્યું હતું કે જીણાએ આ ઘર વસિયતમાં તેની બહેન ફાતિમાના નામે કરી દીધુ હતું.